Efter endnu et voldsomt indbrud i sit galleri flytter en ulykkelig og rasende galleriejer Niels Kongsbak sin indbrudsplagede galleributik til skarpt sikrede lokaler i Kongensgade 100 i Esbjerg. Sådan nogle kæmpeidioter, siger han efter det tredje indbrud natten til mandag.

Annonce

Esbjerg: Den tyveriplagede galleriejer Niels Kongsbak har været udsat for kynisk pengeafpresning af kunsttyve. Efter det første af en stribe brutale indbrud blev han ringet op, mens han ryddede op i det smadrede galleri. - Du har vist mistet nogle bronzeting. Hvis du giver mig en dusør på 10.000 kroner, kan jeg fortælle dig, hvor tingene er, lød stemmen i telefonen. Niels Kongsbak afviste straks afpresningen fra den anonyme mand, der kun kan være gerningsmanden, for indbruddet var slet ikke omtalt på tidspunktet for afpresningsforsøget. Opkaldet kom fra en telefon med taletidskort, så det er ikke blevet opsporet af politiet. Afpresning efter kunsttyverier er ikke ukendt, da det kan være svært for tyve at sælge unikke kunstværker. - De er nogle kæmpeidioter, der gør livet surt for andre mennesker, udbryder Niels Kongsbak efter det seneste indbrud natten til mandag, hvor der blev stjålet og ødelagt for 40.000 kroner i galleriet i Strandbygade.

Denne gang har de smadret to store kunstværker med stenen, men det er nok ikke en personlig vendetta mod mig. De er bare fuldstændig ligeglade. Niels Kongsbak, galleriejer

Annonce

For 125.000 kroner stjålet og smadret

Tre gange har ukendte gerningsmænd knust en stor rude i galleriet og stjålet dyre kunstværker. De seneste tre uger har kostet galleriejeren 125.000 kroner, som han heldigvis får dækket af forsikringen. Men nu har Niels Kongsbak fået nok af indbrud, afpresning og smadret kunst. Efter at have fejet skårene af et knust glasfad af Peter Svarrer til 6000 kroner og en keramikkrukke til 5800 kroner op, kan han nu hente nøglerne til nye gallerilokaler i helt topsikrede omgivelser. - Her er rullegitter, røggaskanoner og panserglas i galleriet. Der har været vintage-urmager med kostbare ure tidligere, så nu kan de bare komme an, siger Niels Kongsbak om sit nye lejemål i Kongensgade 100.

Annonce

Føler sig lidt alene

Han er rystet over indbrudstyvene, som har brugt samme fremgangsmåde hver gang: De kaster en SF-betonsten gennem en stor butiksrude, og denne gang har de rakt ind i vinduesudstillingen og taget to finurlige og unikke keramikfigurer samt syv små bronzefigurer. Ved et tidligere indbrud har tyvene knust hele ruden og er gået ind i butikken og stjålet fire sjældne Troels Trier-malerier. - Det er helt sikkert bestillingsarbejde, mener Niels Kongsbak. Han ærgrer sig over, at tyvene ødelægger for meget større beløb, end de stjæler. - Denne gang har de smadret to store kunstværker med stenen, men det er nok ikke en personlig vendetta mod mig. De er bare fuldstændig ligeglade. Niels Kongsbak føler sig lidt alene i disse dage. - Jeg er jo bare en lille kunstner, der forsøger at få et galleri til at fungere, så det er træls at blive forfulgt. Men politiet siger, at tyvene arbejder efter en plan. Sidst skulle de have fat i fire Troels Trier-malerier, og denne gang var det så skulpturerne.

En stor beton SF-sten er smidt gennem butiksruden, og dyre kunstværker er ødelagt hos Galleri Kongsbak i Esbjerg. Der er ødelagt for 24.000 kroner ved indbruddet, mens tyverierne løber op i 15.000 kroner. Privatfoto

Annonce

Figurer findes ikke andre steder

Natten til mandag var det både keramik og bronze, der blev stjålet. De to keramikskulpturer af keramiker Søren Wullum er helt specielle og ligger i prisklassen 3000-4000 kroner stykket. - Dem tager man ikke fejl af, de findes ikke andre steder, fortæller Niels Kongsbak om de finurlige figurer "Pebersvend" og "Buffalo Bent". Ved det første indbrud for tre uger siden blev der også stjålet to figurer af Søren Wullum. Seneste indbrud skete natten til mandag ved 03.14-tiden. Niels Kongsbak er klar til at flytte galleriet i dag, mandag, eller tirsdag, men et lille problem er, at der er kunstrunde i påsken, og her er galleriets nuværende adresse i kataloget. - Så på en måde har jeg ikke lyst til at ligge under for sådan nogle idioter, der smadrer mine ruder og stjæler. Men det er heller ikke sjovt at skulle stå op og vente på afdækning og skadesservice midt om natten, siger han. Om Kunstrunden Sydvestjylland i påsken 19.-21. april kommer forbi Galleri Kongsbak i Strandbygade 56, eller om det bliver i de nye indbrudssikre lokaler Kongensgade 100 ved siden af butikken "Slik for voksne", vides endnu ikke.